ชอบความเป็นกันเองเป็นอันดับแรกเลย น้องเจ้าของร้านทั้งคู่น่ารัก น้องผู้ชาย Take care ลูกค้าได้อย่างเป็นกันเองดีครับ วันนี้ตั้งใจมานั่งแบบสบายๆไม่รีบร้อนไปไหน เพราะได้ข้อมูลมาว่าร้านนี้สองสามีภรรยาช่วยกันดูแลลูกค้าและเข้าครัวกันเองเลย ไม่มีบริกร บรรยากาศร้านเหมือนมาเที่ยวบ้านเพื่อนแล้วทำอะไรมาทานกันที่สนามหญ้าหน้าบ้านที่บรรยากาศร่มรื่นไปด้วยร่มไม้ใหญ่ และแถมด้วยวิวทะเลจากมุมสูง อากาศดีมากๆ ถ้าอารมณ์คุณหนูหรือเป็นหงอย เจ้ายศ เจ้าอย่าง ขอร้องว่าอย่ามาครับ จะทำให้บรรยากาศส่วนรวมเสียเปล่าๆ วันนี้ผมมาถึงก่อนเที่ยงเล็กน้อย ยังไม่มีลูกค้าท่านอื่นๆมากันเลยครับ เจอ ด.ญ.ลาเต้มาคอยรอต้อนรับอยู่ที่ประตูหน้าบ้านด้วยสีหน้ายิ้มแย้มแจ่มใส เจอเธอแล้วอารมณ์ดี บอกตรงๆว่าวันนี้ไม่ได้คาดหวังกับเรื่องรสชาติอาหารนัก กะแค่แวะมาชิลๆไปงั้นแหละ เมนูแรก ข้าวสตูเนื้อ เล็กแต่ไม่ธรรมดานะบอกเลย อร่อยถูกปากและโดนจริตผมมากครับ แอบขอมันบดไว้ด้วย น้องบอกรอนานหน่อยนะวันนี้ไม่ได้เตรียมไว้ ไม่เป็นไรครับพี่ไม่รีบ คุ้มค่าที่รอครับมันบดหอมรสชาติละมุนโดนใจผมมาก เกือบๆ 4 ชั่วโมงที่ผมเพลิดเพลินอยู่ที่นี่ ทั้งสาวน้อยลาเต้และเจ้าของจะผลัดเปลี่ยนแวะเวียนมาทักทายพูดคุยด้วยเป็นระยะๆ โดยเฉพาะสาวน้อยลาเต้เล่นซะผมเหนื่อยเพราะความซุกซนและน่ารักของเธอ ผมเลยต่อด้วยหอยทอดและขนมจีบ ที่ได้รับการบอกเล่ามาว่าเป็นสูตรเฉพาะของครอบครัวนี้ ไม่ผิดหวังครับโดยเฉพาะหอยทอด หลังจากจัดการยกสองเสร็จ ผมก็ทำตัวเสมือนมาบ้านเพื่อนจริงๆจัดแจงเก็บจานเคลียร์โต๊ะเอง ส่งจานเก่าเข้าครัวพร้อมขอ affogato และ espresso มาตบท้ายหลังอาหาร ทีเด็ดอยู่ที่ affogato มีอะไรบางอย่างซ่อนอยู่ที่ก้นแก้ว ^ ^ ควรคนให้เข้ากันก่อนนะ ถ้วยนี้ฟิน!  สรุปว่าร้านนี้เหมาะกับการนั่งเพลินๆลมโชยชิลๆ ไม่รีบร้อน ไม่ขี้หงุดหงิด บริการตัวเองเป็นบ้างก็ดี ถึงเจ้าของร้านเค้าจะไม่ได้ขอแต่เราก็ควรเห็นใจเค้าบ้างนะครับ ผมว่าเป็นกันเองละก็สนุกดีออกนะว่ามั้ย? ผมชอบนะครับที่นี่.